
Előterjesztés
a Közgyűlés részére
Tisztelt Közgyűlés!
A Fővárosi Önkormányzat 1465/2433 tulajdoni arányú, valamint a Budapest Főváros XIV. kerület Zugló Önkormányzat Polgármesteri Hivatala 968/2433 tulajdoni illetőségű résztulajdonában áll a természetben Budapest, XIV. kerület Dorozsmai u. 21/b. sz. alatti, a földhivatali ingatlan-nyilvántartásban 29819/20 hrsz-on felvett, 2433 m2 alapterületű, kivett általános iskola megnevezésű ingatlan (1. sz. melléklet).
	A Fővárosi Közgyűlés 2011. december 14-én tárgyalta a „Budapest XIV. ker., 29819/20 hrsz-ú, Dorozsmai u. 21/b. szám alatti ingatlan használatáról szóló megállapodás megkötése Budapest Főváros XIV. kerület, Zugló Önkormányzatával” című előterjesztést.

	A 4058/2011. (XII.14.) számú döntésével (2.sz.melléklet) a Fővárosi Közgyűlés az alábbiak szerint határozott:
„a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII. 28.) Főv. Kgy. rendelet 42. §-ában foglaltak alapján úgy dönt, hogy a Fővárosi Önkormányzat 1465/2433 tulajdoni arányban résztulajdonában lévő, természetben Budapest XIV. kerület, Dorozsmai u. 21/b. sz. alatti, a földhivatali ingatlan-nyilvántartásban 29819/20 hrsz-ú, kivett általános iskola megnevezésű ingatlanon a Fővárosi Önkormányzatot társtulajdonosként megillető használati jogáról le kíván mondani, és azt Budapest Főváros XIV. kerület, Zugló Önkormányzata részére térítésmentesen át kívánja engedni, a kerületi önkormányzat által végzett pedagógiai-szakmai szolgáltatás ellátása keretében óvodai nevelés céljára.

Felkéri a főpolgármestert, hogy terjessze be a Fővárosi Közgyűlésre az előterjesztés mellékletét képező megállapodás megkötését azzal a feltétellel, hogy az ingatlan Zugló Önkormányzatának, mint tulajdonos megnevezését érintő helytelen földhivatali bejegyzés kijavítása történjen meg.
Felkéri a főpolgármestert, hogy az ingatlan Budapest XIV. kerület, Zugló Önkormányzatának Polgármesteri Hivatala tulajdonrészét érintő földhivatali tulajdonjog rendezését követően terjessze be a Fővárosi Közgyűlésre az előterjesztés mellékletét képező megállapodás megkötését.” 
A megállapodás megkötését feltételhez kellett kötni, mivel az ingatlan Zuglói 968/2433 tulajdoni hányadán tévesen Budapest Zugló Önkormányzat Polgármesteri Hivatala volt bejegyezve. 
A téves tulajdonjog bejegyzés javításra, Budapest Zugló Önkormányzat tulajdonjoga átvezetésre került. (L. 1. sz. melléklet) A megállapodás megkötéséhez szabott feltétel így teljesült.



Zugló Önkormányzata azonban módosítási javaslatokat tett (3.sz.melléklet) a Budapest Főváros Önkormányzatával kötendő, a Fővárosi Közgyűlés által 2011. december 14-én elfogadott használati jog átengedéséről szóló megállapodás szövegében. Jelezte, hogy Budapest Főváros XIV. Kerület Zugló Önkormányzat Képviselő-testülete 2012. március 1-jén a 136/2012. (III.01.) számú határozatával úgy döntött, hogy a 123-131/2012 sorszámú, „Javaslat a Dorozsmai u. 21. szám alatt megvalósítandó óvoda kialakítására vonatkozó műszaki beruházási, felújítási alternatívákra” tárgyú előterjesztést elnapolja a használati jog átengedéséről szóló megállapodás megkötéséig. 
A kerület módosítási javaslatait korrektúrázva tüntettük fel a megállapodáson (4.sz. melléklet), melyek egy része technikai jellegű módosítás, (pl. irányítószám feltüntetése, a természetbeni megosztás hangsúlyozása, stb.), a lényegi módosításokat Zugló Önkormányzata az alábbiak szerint indokolja:

1. Ingatlan-nyilvántartási bejegyzés (II.13-14. pont)
A Ptk. 158. §  (1) bekezdése alapján: „szerződés alapján haszonélvezet azzal keletkezik, hogy a dolgot átadják, az ingatlanra vonatkozó haszonélvezeti jogot pedig az ingatlan-nyilvántartásba bejegyzik.” A használati jogra is ezt a szabályt kell alkalmazni. Budapest Főváros XIV. Kerület Zugló Önkormányzata értéknövelő beruházást végez idegen tulajdonon, az ingatlan korszerű óvodává alakítása érdekében. A szerződés szerint a ráfordításokat semmilyen formában sem követelhetik, ha bármely okból visszaadásra kerül az ingatlan. A garancia biztosítását így a használat joga bejegyzésének engedélyezésében látja a Fővárosi Önkormányzat részéről.

2. Az ingatlan nyilvántartásba csak meghatározott időre lehet bejegyeztetni használat jogát, 
ezért a megjelölt „feladatok ellátásig terjedő időtartam” jövőbeni eseményen túl szerepeltetni kívánnak egy konkrét időpontot is a szerződésben (II.1. és II/12. pont). 
A Zuglói Önkormányzat véleménye szerint a megállapodás általuk kért módosítása nem sérti a Főváros érdekeit, mert a megfogalmazás szerint "legfeljebb 2111. március 31-ig" tart a használati jog, az alapszabály marad, mely szerint a megállapodás a szolgáltatás (óvoda) ellátásáig tart. Tehát ha Zugló nem a szerződésben meghatározott célra használja az ingatlant, a használati jog akkor is megszűnik, a konkrét dátumtól függetlenül.


3. Tulajdonosi rendelkezés
II. 7. pont javasolt átfogalmazása jobban segíti a két Önkormányzat szorosabb együttműködését. A korábbi szövegrészben található „mindent megtesz annak érdekében” kifejezés értelmezése a későbbiekben sok vitát szülhet.

4. Ingatlan visszaadása / birtokbaadás feltételei
II. 11. pont: közfeladat funkciókiváltására 30 nap valószínűleg kevés, még abban az esetben is, ha előre látható esetről van szó, ezért 90 napra javasolt módosítani.

5. Közszolgáltatás megkezdése / szüneteltetése szerződést érintő rendelkezései
II. 12. pont: A szolgáltatás megszűnésének esetköréből –tekintettel külső, előre nem látható és tervezhető körülményekre, mint pl. demográfiai változások, stb.) a szolgáltatás ideiglenes (1 évnél rövidebb) szüneteltetését, és a szolgáltatás megkezdéséig eltelő időt a használati jog megszűnésének eseteiből célszerű kiemelni, mivel Budapest Főváros XIV. Kerület Zugló Önkormányzata számára hátrányos lenne, hogy a már beruházott és az évek során folyamatosan újabb felújítási, karbantartási jellegű beruházásokat végez az ingatlanon, de valamilyen akadály miatt nem tudja időben megkezdeni, vagy folytatni a célzott tevékenységet, a használat joga megszűnne a tulajdonképpeni használatbavétel előtt, illetve közben. 

A Fővárosi Önkormányzat álláspontja szerint a megállapodás azon kitétele, mely szerint a megállapodás a Zuglói Önkormányzat által végzett közszolgáltatás ellátásáig terjedő időtartamra szól, kellő biztosítékot jelent a Fővárosi Önkormányzat által biztosított szándék teljesítésére. 
A Fővárosi Önkormányzatnak nem célja a szerződés korábbi időpontban való felbontása, mivel ezzel közfeladat ellátását támogatja (Közoktatásról szóló tv. 87.§ (2) Ha a fővárosi önkormányzat és a fővárosi kerületi önkormányzat között létrejött megállapodás másképp nem rendelkezik, a fővárosi kerületi önkormányzat köteles gondoskodni az önkormányzati pedagógiai-szakmai szolgáltatás ellátásáról az óvodai nevelés és az általános iskolai nevelés és oktatás tekintetében).

A Fővárosi Közgyűlés 4058/2012-es döntésével nem használati jog alapításáról, hanem használati jog átengedéséről döntött, mely döntést a Ptk. közös tulajdonra vonatkozó szabályaira alapozva hozott meg. A 140. §. (1) bek. szerint: „A tulajdonostársak mindegyike jogosult a dolog birtoklására és használatára; e jogot azonban az egyik tulajdonostárs sem gyakorolhatja a többiek jogainak és a dologhoz fűződő törvényes érdekeinek sérelmére.”

E törvényhely rendelkezése szerint minden tulajdonostársnak joga van a dolog birtoklására és használatára. A tulajdonostársak jogainak zavartalan gyakorlása ugyanakkor megköveteli, hogy a birtoklás (használat) kérdését a tulajdonostársak egymás között rendezzék. Az ingatlan tulajdonosai megállapodással szabadon szabályozhatják az ingatlanhasználatot, annak tartalmát törvényi előírás nem korlátozza. Nincs ezért akadálya annak, hogy az egyik tulajdonostárs a dolog kizárólagos birtokára legyen jogosult e megállapodás alapján. A birtoklás és használat szabályozása kötelmi erejű, az ingatlan-nyilvántartás jogszabállyal nincs felhatalmazva ennek nyilvántartására. E körben nem téveszthető össze a használat joga a használati joggal. A használati jog tehát nem dologiasítható, de a bírói gyakorlat a megállapodással létrejött használati rendet olyan kötelmi erővel bírónak tekinti, amely csak a szerződések bírósági módosításának szabályai szerint változtatható meg.

A szerződéses körülmények megváltozása csak akkor indok a szerződés módosítására, ha az lényeges és emiatt az eredetileg helyesnek bizonyult elrendezés az okszerű gazdálkodás követelményeit vagy valamelyik tulajdonostárs jogos érdekét sérti. Lényegesnek minősül például, ha megváltozik az ingatlan rendeltetése. 

A polgári jog alapján a Ptk. kommentár figyelembevételével tehát jogilag értelmezhetetlen a használati jog bejegyzése osztatlan közös tulajdon esetén az egyik tulajdonostárs javára. 

A Fővárosi Közgyűlés 2011. december 14-én az ügyben a nemzeti vagyonról szóló törvényben, illetve a 22/2012. (III.14.) sz. vagyonrendelete 45. §-ában foglaltaknak megfelelően döntött, kizárólag közfeladat ellátása céljára, annak időtartamáig biztosítja az ingatlanrész ingyenes használatát, tehát a legfeljebb 100 éves időtartam kikötése fentebb írtak okán nem támogatható.

A Zuglói Önkormányzat által megfogalmazott egyéb módosító javaslatok a Fővárosi Önkormányzat részére nem jelentenek hátrányt, a Fővárosi Önkormányzat kötelező feladatellátását nem veszélyeztetik, érdekeit nem sértik, ezért javaslom a 4058/2011. (XII.14.) sz. Fővárosi Közgyűlési döntésre hivatkozással jelen előterjesztés 5. sz. mellékletét képező megállapodás megkötését.

Magyarország helyi Önkormányzatairól szóló 2011. évi XLXXXIX. törvény 107. §-a pedig kimondja, hogy a helyi önkormányzatot - törvényben meghatározott eltérésekkel - megilletik mindazok a jogok és terhelik mindazok a kötelezettségek, amelyek a tulajdonost megilletik, terhelik. A tulajdonost megillető jogok gyakorlásáról a képviselő-testület rendelkezik. A nemzeti vagyonról szóló 2011. évi CXCVI. törvény 11. § (13) bekezdése szerint nemzeti vagyont kizárólag közfeladat ellátása céljából adható használatba, a közfeladat ellátásához szükséges mértékben.

Kérem a Tisztelt Közgyűlést az alábbi határozati javaslat elfogadására.  









Határozati javaslat
A Fővárosi Közgyűlés úgy dönt, hogy:
a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 45. §-ában foglaltak alapján 
jóváhagyja és megköti a Fővárosi Önkormányzat 1465/2433-ad tulajdoni arányban résztulajdonában lévő, 29819/20 hrsz-ú, természetben Budapest, XIV. kerület Dorozsmai u. 21/b. sz. alatti ingatlant érintő használati jog átengedéséről szóló, jelen előterjesztés 5. számú melléklete szerinti megállapodást és felkéri a főpolgármestert a megállapodás aláírására.


határidő:		90 nap
felelős: 		főpolgármester

		
Határozathozatal módja: minősített szavazattöbbség

Budapest, 2012. május „      ”

	

	Dr. Bagdy Gábor
főpolgármester-helyettes

	Láttam:

	Sárádi Kálmánné dr.
főjegyző

